Predkladacia správa

	Vláda Slovenskej republiky svojim uznesením č. 838 z 5. septembra 2001 schválila Národný program rozvoja športu v SR (ďalej len „NPRŠ“) a uložila ministrovi školstva SR zabezpečiť v súčinnosti so všetkými subjektami telesnej kultúry jeho realizáciu.
	Ďalej uložila ministrovi školstva SR odporučiť predstaviteľom občianskych združení a samosprávnym orgánom realizovať NPRŠ vo svojich podmienkach a súčasne predložiť na rokovanie vlády vyhodnotenie jeho plnenia k 30.4. každoročne.
	Predložený materiál je priebežným odpočtom prijatých úloh a opatrení v jednotlivých oblastiach telesnej kultúry - v školskej telesnej výchove, športe pre všetkých, vrcholovom športe a štátnej športovej reprezentácii, v oblasti športovo-talentovanej mládeže, ekonomike, financovaní a legislatíve, v oblasti materiálno-technického zabezpečenia a v medzinárodnej športovej spolupráci. V závere materiálu sú zdôraznené priority MŠ SR v oblasti športu na roky 2003 - 2006.
	Predložený materiál súčasne hodnotí aj plnenie programového vyhlásenia vlády SR v oblasti športu na roky 2002 - 2003.
	Zriadením Národného inštitútu športu (ďalej len „NIŠ“) ako ústredne riadenej organizácie MŠ SR sa vytvárajú podmienky na skvalitnenie prierezových činností v športe, najmä koordinácie vedy, výskumu a diagnostiky, koordinácie vzdelávania a prípravy dobrovoľných i profesionálnych pracovníkov v športe a efektívneho riešenia informačného systému.
	Významným krokom k plneniu NPRŠ i k plneniu programového vyhlásenia vlády SR, bolo schválenie a v súčasnosti už aj postupná realizácia dvoch významných projektov v oblasti materiálno-technického zabezpečenia športu a to projektu výstavby Národného tenisového centra a projektu Vráťme šport do škôl, na ktorý bola schválená dotácia vo výške 600 000 000 Sk na rekonštrukciu, údržbu, dostavbu a výstavbu školských telovýchovných zariadení.
	Na základe vyhodnotenia prijatých úloh je možné konštatovať, že termínované úlohy k 30.4.2003 z NPRŠ boli vo väčšej miere splnené, neboli splnené úlohy súvisiace s prijatím novej legislatívy, najmä nového školského zákona a novelizácie daňových zákonov. Viaceré úlohy a opatrenia z NPRŠ majú však dlhodobejší charakter a preto odporúčame pre ďalšie obdobie predkladať odpočet plnenia úloh z NPRŠ súčasne s vyhodnotením plnenia úloh z programového vyhlásenia vlády, ku koncu funkčného obdobia vlády SR v roku 2006.
	Vzhľadom na to, že materiál nemá finančný, ekonomický, enviromentálny vplyv ani vplyv na zamestnannosť, nevyhotovili sme požadovanú doložku.